യുവാവിന്റെ മരണം രക്തം വാര്ന്നെന്ന് പോസ്റ്റ്മോര്ട്ടം റിപ്പോര്ട്ട് കുമരകം: കുമരകത്തെ യുവാവിന്റെ മരണം രക്തം വാര്ന്നാണെന്ന് പോസ്റ്റ്മോര്ട്ടം റിപ്പോര്ട്ട്. നിവേദ്യ മൊബൈല് ഷോപ്പ് ഉടമ ദീപാ കോട്ടേജില് റ്റിബിനെ 39 ആണ് സ്വന്തം വീട്ടിലെ കിടപ്പുമുറിയില് ചൊവ്വാഴ്ച മരിച്ചനിലയില് കണ്ടെത്തിയത്. കാലിന് പിന്വശത്ത് കണങ്കാലിന് സമീപത്ത് ഉണ്ടായിരുന്ന മുറിവു മൃതദേഹത്തിന് സമീപം കണ്ട കുപ്പി ഗ്ലാസ് കൊണ്ടുണ്ടായതാണെന്നു പോലീസ് സര്ജന് അറിയിച്ചതായി കുമരകം സ്റ്റേഷന് ഹൗസ് ഓഫീസര് ടി. മനോജ് പറഞ്ഞു. ഹാളിലും അടുക്കളയിലും കണ്ട രക്തം റ്റിബിന്റെ മുറിവില്നിന്നാണെന്ന് പോലീസ് പറഞ്ഞു. ഹൃദയ സംബന്ധമായ അസുഖത്തിന് റ്റിബിന് ചികിത്സ തേടിയിരുന്നതായി ബന്ധുക്കള് പോലീസിനെ അറിയിച്ചു. പോസ്റ്റ്മോര്ട്ടത്തിനുശേഷം വിട്ടു കൊടുത്ത മൃതദേഹം ഇന്നലെ രണ്ടിന് വീട്ടുവളപ്പില് സംസ്ക്കരിച്ചു.